《忧旱》
宋代·周麟之

老农病旱如膏肓，汲井灌秧秧已黄。
湖田半作龟兆坼，河渠断道不可航。
救旱不必焚巫尪，当去民害烹弘羊。
嗟哉销变此不务，龙川佛舍徒祈禳。
中兴天子食不遑，侧身感天天与祥。
霈然坐待三尺雨，拟赋云汉歌宣王。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。